*Jézus ekkor ezt mondta neki: „Én vagyok a feltámadás és az élet, aki hisz énbennem, ha meghal is, él; és aki él, és hisz énbennem, az nem hal meg soha. Hiszed-e ezt?” (Jn 11,25-26)*

Jézus válaszában a teljességet mutatja be. Összekapcsolja a földi értelemben és a szellemi értelemben használt kifejezéseket Önmaga bemutatására. Jézus a Feltámadás: fizikai értelemben is, szellemi értelemben is! Aki hisz Jézusban, testét elhagyva a fizikai világ számára ugyan meghal, de szelleme él tovább a menny dicsőségében.

Jézus minden ember számára elhozta ezt a lehetőséget, mert a golgotai kereszt áldozata biztosítja ezt nekünk. Fizikai testünk elhasználódik és porrá lesz, de szellemünk, azaz valódi énünk él tovább. Szellemi értelemben az élet csak Jézus mellett élet, tőle elszakadva tragédia.

Jézus azért jött, hogy ez a tragédia ne várjon senkire, de a választás lehetőségét az embernek adta. Ő még ma is választható, Ő a Feltámadás és az Élet, válaszd Őt! *Vadon Gyula*